Бидейки най-новите тежки кораби на американския флот, крайцерите от типа „Де Мойн“ не участват във войната в Корея; командването на американския флот предпочита използването за огнева поддръжка на войските по-старите кораби, съхранявайки новите тежки крайцери за бойно дежурство в стратегически важния регион на Средиземно море. Тяхната основна задача е ескортирането на авионосните съединения, основно в състава на 6-и флот. Всичките три крайцера са били флагмани на 6-и (Средиземноморски) флот през 1950-те години, като „Де Мойн“ остава в тази роля до 1961 г. „Салем“ през 1953 г. е един от първите кораби, пристигнали на помощ на пострадалите от катастрофалното земетресение на Йонийските острови.